Il-Ministeru għat-Trasport u l-Infrastruttura esprimad-diżappunt tiegħu li l-UĦM illejla kompliet għaddejja bid-direttivi tagħha lill-ħaddiema. Il-Ministeru nnota b’sodisfazzjon li l-ħaddiema tal-kumpanija fehmu l-importanza li jibqgħu jagħtu s-servizz essenzjali lill-pubbliku kif ukoll l-importanza tal-mument f’dan l-istadju sensittiv ta’ negozjati dwar l-għażla ta’ operatur ġdid tat-trasport pubbliku. Fid-dawl tad-dikjarazzjoni li saret illejla mill-UĦM, li qalet li fi ħsiebha tkompli bl-azzjoni industrijali fil-ġranet li ġejin, il-Ministru Joe Mizzi appella għas-sens ta’ responsabblilta tenna li għadu  disponibbli li jkompli bit-taħdiTiet la darba jitwaqqfu d-direttivi. Servizz baqa’ mingħajr interruzzjonijiet Fi stqarrija mill-operatur tat-trasportt ingħad illejla wkoll li minkejja li l-azzjonijiet ordanti mill-Unjin Ħaddiema Magħqudin lill-ħaddiema membri tagħha fil-Malta Public Transport komplew illum waranofsinhar, is-servizz tat-trasport pubbliku baqa’ għaddej b’mod normali grazzi għal koperazzjoni tal-ħaddiema. Il-kumpanija ddikjarat li ma timponi l-ebda restrizzjoni fuq l-għażla ħielsa li għandu jkollu l-ħaddiem fir-rigward ta’ liema unjin iridu jissieħbu magħha. Il-kumpanija ċaħdet kategorikament li għamlet xi forma ta’ pressjoni fuq il-ħaddiema minħabba d-direttivi tal-UĦM. Madankollu l-kumpanija ma tistax tinjora l-fatt li skont ir-rekords uffiċjali tagħha, il-maġġoranza tagħha huma membri tal-GWU, u b’hekk ma tistax tiġġustifika dawn l-azzjonijiet drastiċi li ttieħdu mill-UĦM. Dalgħodu l-impjegati tas-servizz tat-trasport pubbliku membri tal-Union Haddiema Magħqudin (UĦM) ġew ordnati ma jaħdmux bejn is-7 a.m. u d-9 a.m. u bejn l-4 p.m. u s-6 p.m. Il-UĦM ħadet dawn l-azzjonijiet wara li għadha mingħajr tweġiba għat-talba li għamlet lill-kumpanija Malta Public Transport biex ir-Reġistratur tat-Trade Unions jagħmel verifika fost l-impjegati biex tiġi rikonoxxuta bħala l-union ewlenija fil-kumpanija. Skont il-UĦM il-maġġoranza tal-ħaddiema tal-kumpanija ssieħbu magħha, bis-Segretarju Ġenerali Josef Vella jgħid li l-union qed titlob li ssir elezzjoni biex ix-xufiera jesprimu ruħhom ma’ liema union iridu jissieħbu. Is-Sur Vella wera ruħu sodisfatt bl-għadd ta’ xufiera li obdew id-direttiva imma qal li kien hemm fost dawn ix-xufiera li ġew mhedda bl-impjieg jew li ma jingħatawx sahra. F’konferenza tal-aħbarijiet, il-General Workers Union (GWU) qalet li l-falliment fl-istrajk ordnat mill-UĦM waħdu juri f’min għandhom fiduċja l-ħaddiema. Is-Segretarju tat-Taqsima Marittima u Avjazzjoni, Jeremy Camilleri, sostna li l-GWU tirrapreżenta ‘l fuq sew min-nofs il-ħaddiema tat-trasport pubbliku inkluż il-ħaddiema tal-garaxx. Is-Sur Camilleri akkuża lill-UHM b’pika u li qed tiżra l-inċertezza u talabha tagħti prova li tirrappreżenta l-maġġoranza tal-ħaddiema tat-trasport pubbliku. Hu żied li l-General Workers Union tkun lesta li ssir elezzjoni fost il-ħaddiema dwar liema union iridu li tirrapreżenthom meta l-GWU ma jkollhiex il-maġġoranza tal-ħaddiema fi ħdanha. Il-Ministeru għat-Trasport u l-Infrastruttura qal fi stqarrija li sal-bieraħ kien għaddej b’taħdidiet separati maż-żewġ unions u fil-laqgħa mal-UHM talab li jingħata tagħrif li juri li din il-union għandha aktar minn nofs il-ħaddiema tal-kumpanija li huma membri tagħha. Il-Ministeru qal li l-UĦM ma ressqitx dawn il-provi u s’issa jirriżulta biċ-car li hi l-GWU li għandha aktar minn 50 fil-mija tal-ħaddiema tat-trasport pubbliku membri tagħha. Il-Ministru tat-Trasport Joe Mizzi qal li f’dan il-kuntest inħolqot sitwazzjoni bla bażi għad-detriment tal-pubbliku. Il-Ministru Mizzi appella għar-responsabilita’ ta’ dawk involuti u appella biex f’dan il-mument sensittiv ma jinħolqux argumenti bla bażi li jistgħu b’xi mod joħolqu tensjoni fost il-ħaddiema jew ifixklu l-proċess li għaddej biex jintgħażel l-operatur il-ġdid tat-trasport pubbliku. Is-Segretarju Generali tal-UĦM caħad ma’ tvm.com.mt li l-union ma ressqitx provi lill-Ministeru u spjega li lbieraħ ppreżenta l-għadd ta’ ħaddiema li mill-paga titnaqqas is-sħubija dovuta fil-UĦM. Qal li qed jistenna lill-Ministru Mizzi jgħidlu xi provi aktar għandu bżonn. Il-kumpanija tal-gvern li tmexxi t-trasport pubbliku ntant qalet li s-servizz tat-trasport pubbliku għaddej b’mod normali. Spjegat li quddiem id-direttiva ta’ strajk li daħlet fis-seħħ minn dalgħodu hi kellha lest pjan ta’ kontinġenza li daħal fis-seħħ u s-servizz tħaddem kollu u l-pubbliku nqeda. Is-Segretraju Ġenerali tal-UĦM qal li jekk ma jkunx hemm żblokk ma jeskludix li d-direttiva tkompli fis-sigħat li ġejjin u jistgħu jinbidlu skont kif tiżvolġi il-kwistjoni.